崔仲才問詩於予作此贈之
作者：周孚
朝代：宋

paragraphs: 日吾來此居，時已聞子名。
墮地驥騄俊，破殻陵伽鳴。
過我不憚勞，琳琅照柴荆。
圖史備商榷，辭章歎縱橫。
夤緣託末契，歲月今崢嶸。
相望百里遠，尚記十載情。
袖中河梁句，規摹漢西京。
賞子圭璧姿，愧我蜩蛩聲。
城麋反見迫，欲語還自驚。
斯文煨燼餘，作者夷跖并。
苦苣不耐秀，涇流自爲清。
差池百年內，望子爲長城。
已知蓄積富，更在淘汰精。
君看上歲田，寧可鹵莽耕。
石槃久則穿，誓勿寒此盟。
床頭有濁酒，會與子同傾。